A BIZOTTSÁG HATÁROZATA
(2005. augusztus 5.)
az állategészségügy és az állatjólét területén a számítástechnikai támogatásra és tájékoztatási intézkedésekre vonatkozó 2005. évi kiadások finanszírozásáról
(2005/607/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 17., 37. és 37a. cikkére,
mivel:
(1)
A Traces-rendszer bevezetéséről szóló, 2004. március 30-i 2004/292/EK bizottsági határozat (2)2004. december 31-től kötelezővé tette a tagállamok számára a rendszerben való részvételt. Rendelkezni kell azokról a kiadásokról, amelyek a rendszernek a vonatkozó állat-egészségügyi jogszabályok fejlődésével összhangban történő frissítéséhez szükségesek. A Traces működési környezetének rendelkezésre állásához és stabilitásához kapcsolódó műszaki előírások, a számítógépes eszközök beszerzésének biztonsági követelményei miatt szükség van egy olyan megfigyelő és karbantartó csoport felállítására is, amely kizárólag ezzel a rendszerrel foglalkozik. Ezenfelül a rendszer mindennapos használata megfelelő logisztikai támogatást tesz szükségessé.
(2)
Az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelv (3) alapján az állatbetegségek kódolt formájának és bejelentésük kódjainak a 82/894/EGK tanácsi irányelvnek megfelelően történő meghatározásáról szóló, 2005. március 1-i 2005/176/EK bizottsági határozat (4) által létrehozott bejelentési rendszert javítani kell megfelelőbb és felhasználóbarátabb használatának biztosítása érdekében, nevezetesen megfelelő kartográfiai interfész beszerzésével.
(3)
Az állatvédelem területén a tájékoztatási politika megvalósítása során intézkedéseket kell elfogadni az állatok szállítás közbeni védelméről szóló, és a 64/432/EGK és 93/119/EK irányelveket és az 1255/97/EK rendeletet módosító, 2004. december 22-i 1/2005/EK tanácsi rendelet (5) alkalmazása céljából. Különösen a műholdas navigációs technológia használatát és a meglévő rendszerekkel - nevezetesen a Traces-rendszerrel - kompatibilis számítógépes rendszer kifejlesztését szükséges tanulmányozni.
(4)
Az állatvédelemmel kapcsolatos tájékoztatási politika megköveteli az adott területen a technológia és a tudomány fejlődésére vonatkozó információk terjesztését, valamint a fogyasztóknak a tenyésztett állatok jóléte iránti magatartásról szóló felmérés megvalósítását.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
A KÖVETKEZŐKÉPPEN HATÁROZOTT:
1. cikk
Traces
A 2004/292/EK határozatban említett Traces-rendszer karbantartása és frissítése a következő összegekre és célkitűzésekre engedélyezett:
-
500 000 euró a rendszer rendelkezésre állásához és biztonságához kapcsolódó követelményekhez nélkülözhetetlennek ítélt műszaki eszközök és műszaki támogatás beszerzésére,
-
300 000 euró a rendszer felhasználóinak nyújtott támogatás keretében szükséges logisztikai támogatás megszerzésére,
-
200 000 euró a rendszer jogi és műszaki fejlődéshez való igazításához szükséges karbantartási támogatás megszerzéséhez.
2. cikk
Az állatbetegségek bejelentési rendszere
A 2005/176/EK határozatban említett bejelentési rendszer karbantartása, valamint az e rendszerhez szánt kartográfiai szoftver beszerzése 115 000 euró összeg erejéig engedélyezett.
3. cikk
Tájékoztatás az állatjólét területén
1. Az állatjólét területén a következő intézkedések engedélyezettek 450 000 euró összeg erejéig:
-
az 1/2005/EK rendelet I. melléklete VI. fejezetének 4. pontja szerinti navigációs rendszerre vonatkozó előírások meghatározására vonatkozó tanulmány,
-
az ezen a területen a hivatalos ellenőrzések hatékonyságának javítását lehetővé tevő műholdas navigációs berendezésekkel kapcsolatos információs és kommunikációs technológiák fejlesztésének meghatározására vonatkozó tanulmány.
2. A tenyésztett állatok jóléte iránti fogyasztói magatartásra vonatkozó „Eurobarometer” típusú felmérés 250 000 euró összeg erejéig engedélyezett.
3. Az állatvédelmi közösségi jogszabályokhoz kapcsolódó információk Bizottság általi közzététele 145 000 euró erejéig engedélyezett.
4. cikk
Az 1., 2. és 3. cikkben meghatározott intézkedések finanszírozása és a vállalkozók kiválasztása a meglévő keretszerződés alapján történik.
Kelt Brüsszelben, 2005. augusztus 5-én.